- Jeg tror nok vi vil se at flere mister jobben. Det er tøft, men nødvendig

Oljeprisen falt fredag under 40 dollar fatet til det laveste nivået siden midt under den globale finanskrisen i 2008.

ta17dd4a_doc6nicxdaakrozp0n16vj-Wq9eVdY1pN.jpg Roald, Berit

11. des. 2015 14:02 Sist oppdatert 11. desember 2015

Statoil og andre oljeselskaper får mindre betalt for oljen de pumper opp i Nordsjøen og andre steder. MARIT HOMMEDAL, NTB SCANPIX

Oljeprisen har i dag rast med stø kurs mot bunnivået fra finanskrisen i 2008.

. Ved 15-tiden ble ett fat råolje (159 liter) notert til 39,19 dollar på oljebørsen i London, etter å ha vært på 38-tallet tidligere på dagen. Men utovermettermiddag fortsatte fallet, og et fat nordsjøolje ble omsatt for 37,52.

— For et år siden hadde jeg aldri trodd at vi skulle se priser på 38 dollar nå. Det har vært et stort sjokk, sier oljeanalytiker i Nordea Markets, Thina Saltvedt, til Aftenposten.

Oljeprisfallet, som startet i 2013, har blitt dypere en forutsett, og vedvarende. Oljeprisen har falt kraftig siden forrige fredag, da Organisasjonen av oljeeksporterende land (OPEC) holdt strategimøte og besluttet å opprettholde produksjonstaket på 30 millioner fat olje pr. dag neste år.

En allerede anstrengt situasjonen på norsk sokkel, kommer til å blir verre, mener Saltvedt.

- Nå er det full brems, og jeg tror selskapene vil stå på bremsen langt ut i neste år. Jeg tror nok vi vil se at flere mister jobben. Det er tøft, men nødvendig, sier hun.

«Kan falle til 30 dollar fatet»

Det siste prisfallet kommer etter at OPEC torsdag publiserte produksjonstall som viste at produksjonen i november steg til et toppnivå for de seneste tre årene. Økt volum fra Irak veide mer enn opp for en reduksjon fra Saudi-Arabia, skriver Dagens Næringsliv.

Produksjonen på 31,7 millioner fat pr. dag er vel 900.000 fat høyere enn det OPEC anslår vil være den daglige etterspørselen i 2016.

Det spekuleres i at OPEC gjennom sitt vedtak forrige fredag i praksis har opphevet produksjonsmål, og at tilbudsoverskuddet i oljemarkedet vil vedvare, skriver Bloomberg News.

Denne uken kom nye anslag for norsk økonomi. De kan du lese mer om her:

Les også Kronesjokket gir dyrere julegaver og ferie

— Opecs produksjon i november tyder på at det globale tilbudsoverskuddet vokser. Olje vil kunne falle videre mot 30 dollar pr. fat, sier råvareanalytiker Will Yun i Hyundai Futures i Seoul til Bloomberg News.

Kan bli utsettelser på norsk sokkel

At oljeprisen fortsetter å falle kan føre til at prosjekter på norsk sokkel utsettes, advarer Saltvedt. Johan Sverdrup-feltet i Nordsjøen er et presitsjeprosjekt både for norske myndigheter og for Statoil, og blir neppe rammet.

— De opererer også med en «break even»-pris på 40 dollar, påpeker Saltvedt.

— Men så er det er spørsmål om hva som skjer i nord. Det er en risiko for at norske prosjekter kan utsettes. Jeg tror ikke oljeselskapene er ferdige ennå, sier hun, og påpeker at selskapene er nødt til å omstille og få de strukturelle kostnadene ned.

Den norske oljeindustrien har imidlertid litt å gå på, mener hun. Dyre og skreddersydde løsninger, som selskapene skaffet seg i gode tider, må byttes ut med enklere og mer standariserte alternativer. Allerede før oljeprisen begynte å falle i 2013, hadde enkelte koblet inn bremsen fordi de så behovet for omstilling.

Dyrere på handle i utlandet

Norske kroner ble ytterligere svekket mot andre lands valutaer i takt med prisfallet på oljen.

1 amerikansk dollar kostet fredag 8,71 kr, 9 øre dyrere enn torsdag. Prisen på 1 euro steg 10 øre til 9,54 kr, ifølge Norges Banks midtkurser.Kronesvekkelsen er positivt for eksportindustrien utenom oljeindustrien fordi norske varer blir billigere i utlandet. Dermed får norske bedrifter større konkurranseevne i andre land.

Men det blir dyrere å importere varer fra andre land til Norge. Det samme gjelder nordmenns ferieturer til utlandet.

Oslo Børs hadde falt 1,2 prosent ved 15.30-tiden fredag. Ved stengetid var børsen ned 1,58 prosent til 594,81 poeng. Flere oljerelaterte aksjer bidro til fallet, eksempelvis Statoil med en nedgang på 2 prosent.

Ingen julegave til oljerike land

I 2008 var oljeprisen nede i 36,60 dollar fatet på julaften. Da kuttet OPEC produksjonen, men de har varslet at de ikke har til hensikt å gjøre dette i år.

— Ettersom OPEC ikke redder markedet denne gangen, er det svært sannsynlig at vi igjen vil se bunnivået fra 2008, skriver Yun.